A. Ch. ***1238. Idem Bela hospitibus de Szombat, seu ciuibus Tyrnauiensibus, singulares confert libertates.***

In nomine Sanctae Trinitatis et indiuiduae Vnitatis, Bela, Dei gratia Hungariae etc. Rex in perpetuum, Regiae magnitudinis incumbit officio, dispersa colligere, et congregata conseruare, et populum suae ditioni subiectum in pace tranquilla, sua cuilibet iura reddendo, confouere. Cum igitur in Comitatu Posoniensi locus, qui Zombathely dicitur, hospitibus congregandis aptissimus videatur, Ciuibus et in eodem loco residentibus, et qui in posterum venire voluerint, talem concessimus libertatem, 133vt ad regiam coronam specialiter pertineant, nec cuiuscunque iurisdictioni donatione vel cuiuscunque translationis modo committantur; nec in exercitum, cui Rex personaliter non interfuerit, venire compellantur, sed de centum mansionibus vnum militem omnibus necessariis militaribus honestissime praeparatum mittere teneantur; duellum vero nec inter se, nec etiam cum alienis committere, cuiusque iudicio constringantur; sed cuiusque quaestionis materia duodecim hominum iuramento sopiatur. Testes autem contra ipsos produci nequeant, nisi ex – vel alii hospites, qui consimili gaudeant libertate. Solius etiam regis iudicio, vel quem ipsae villae in villicum praefecerint, adstare debeant; villicum autem, aut quem ipsi communiter, vel eorum maior et sanior pars elegerit, habeant regali confirmatione accedente; qui si in aliquo minus idoneus inuentus fuerit, regis auctoritate a villicatione repellatur; idem autem villicus omnes causas inter eos, vel extraneos cum eis exortas iudicandi in quacunque lite ciuili vel etiam criminali habeat facultatem; qui si in facienda iustitia repertus fuerit negligens vel imperitus, vel si villa communiter contemnat, tum demum ad regis iudicium recurratur, et omnes, qui in eandem villam quocunque tempore habitandi causa conuenerint, vni villico sint subiecti. Super solutione vero tributi eodem iure censeantur, quo Ciues Albenses. Cum numulariis autem seruiens Comitis Parochiani, vel cuiuscunque alterius, non incedat, sed villicus monetam regiam in eadem villa procuret, et iuxta legis constitutionem celebris habeatur. Villicus etiam ipsorum vna cum duodecim de melioribus de villa ad exhibendam 134iustitiam deputatis hominibus eiusdem villae, vel de aliis, pro crimine in eodem districtu commisso, decapitationis vel aliam quamcunque poenam infligendi habeat potestatem, nisi nobilis exstiterit; cuius iudicium Maiestati regiae reseruetur. In institutione vero – – – – quod eis ius commune conseruetur; videlicet: vt ipsi liberam eligendi plebanum habeant facultatem, quem Archiepiscopo Strigoniensi repraesentent; si idoneus fuerit, confirmandum; saluo in omnibus iure Strigoniensis Ecclesiae super reditibus, quos de eadem ecclesia percipere consueuit; decimas vero more Teutonicorum in capetiis persoluant, prout hactenus vsu est obtentum. Liberae vero conditionis homines, vndecunque inter eos habitare volentes, venire voluerint; omni impedimento cessante, saluis rebus et personis se transferendi habeant potestatem. Nullus autem Comes, vel alio quocunque honore praeditus eis inuitis in ipsorum villa valeat hospitari, qui autem – – contradicen. hospitati fuerint, omnia mercimonia iusto pretio debeant comparare; si vero regem illuc venire contingerit, iuxta suae facultatis modum ei sumptus necessarios administrent. Item nullus ipsorum hereditates, et possessiones suas immobiles, in ipsorum terminis constitutas, cuiquam vendere possit, vel conferre, nisi ei, qui nobis consimile seruitium cum ipsis ciuibus ipsius villae exhibebit. Item quicunque ex ipsis sine herede decesserint, bona sua mobilia, cuicunque voluerint, conferendi habeant facultatem. Datum per manus M. Stephani, aulae nostrae Cancellarii, anno Dominicae Incarnationis MCCXXXVIII. Regni nostri anno tertio. Praesentibus venerabilibus Patribus Bartholomaeo 135Wesprimiensi, Mathia Vaciensi Episcopis, Andrea Posoniensi Comite, Dominico Magistro Tauernicorum nostrorum, et Comite Nitriensi, Nicolao Chongradiensi, Renoldo Wesprimiensi Comitibus; Thoma Comite Capellae nostrae, et Praeposito Ecclesiae Sancti Laurentii, aliisque complurimis, regni nostri Baronibus. Vt autem praefatae libertates in nostris, nostrorumque Successorum temporibus perpetua stabilitate firmiter perseuerent, praesentem – – – aureae bullae nostrae munimine fecimus roborari.“

E tabulario vrbico. Litterae hae transumtae sunt per Mathiam I. Vladislaum II. et Ludouicum II. Reges Hungariae, ac confirmatae. Ortum ciuitatis Tyrnauiensis vetustum Pulkauae chronicon sic indicat: „Item construxit (Constantia, Belae III. filia, Primislao Bohemo nupta) in Vngaria ciuitatem Trnaw, quae in vulgari vngarico Sambach (Szombath) Constantiae nuncupatur. – Hoc anno est etiam Ecclesia Cathedralis Nitriensis ad coronidem educta; vti docet Missale seculi XIII. his verbis: Anno ab Incarnatione Domini MCCXXXVIII. Kalendis Decembris consecrata est Ecclesia Nitriensis in honore B. Mariae Virginis a Venerabili Iacobo Nitriensi Episcopo.“